
Marele Premiu pentru Formația de fluierași „Păltineanca” din Paltin, la Festivalul „Nistrule cu apă lină” din Republica Moldova

Consiliul județean Vrancea prin Centrul Cultural Vrancea anunță obținerea unei importante distincții de către Formația de fluierași „Păltineanca” din Paltin, coordonată de Vasile Darie, care a câștigat Marele Premiu în cadrul Festivalului-Concurs Național al Interpreților Fluierari și al Formațiilor de Fluierași „Nistrule cu apă lină”, ediția a XIII-a, desfășurat la Corjova, Republica Moldova.

Performanța obținută reprezintă o recunoaștere a valorii artistice, a talentului și a dedicării membrilor formației, care păstrează și promovează cu autenticitate una dintre cele mai reprezentative expresii ale patrimoniului cultural tradițional vrâncean – cântecul de fluier.

Participarea Formației „Păltineanca” la acest eveniment de prestigiu contribuie la promovarea culturii tradiționale vrâncene dincolo de granițele țării și demonstrează, încă o dată, forța tradițiilor de a crea legături între comunități și generații.

Centrul Cultural Vrancea îi felicită pe membrii Formației de fluierași „Păltineanca” și pe coordonatorul Vasile Darie pentru această realizare deosebită și le mulțumește pentru profesionalismul și dăruirea cu care reprezintă județul Vrancea și valorile culturii tradiționale românești.

Obținerea Marelui Premiu constituie, totodată, o confirmare a importanței demersurilor de conservare, valorificare și transmitere către generațiile viitoare a patrimoniului cultural imaterial al județului Vrancea, misiune pe care Centrul Cultural Vrancea o susține și o promovează constant.

Felicitări Formației de fluierași „Păltineanca” pentru această performanță și mult succes în continuare!

